Boy Ecury
Segundo Jorge Adelberto (Boy) Ecury (☆ 23 di april 1922 na Aruba - † 6 di november 1944 na Waalsdorpervlakte, Hulanda) tabata un Arubiano luchado den resistencia durante Guera Mundial II. Ecury ta e unico Arubiano conoci pa a lucha den e resistencia.

Bida 
Ecury a nace den un famia grandi, di mayornan Nicasio Segundo 'Dundun' Ecury y Ana Paulina Wilhelmina Ernst. Nicasio Ecury tabata un comerciante exitoso. E cas unda e famia a biba den bario di Rancho, a keda restaura y ta unda e Museo Arqueologico di Aruba ta lokalisa. Ecury a nace di shete yiu di en total diestres. Un di su rumannan, Nydia Ecury,tabata un docente, autor, traductor y actriz conoci. Su mayornan a mand'e studia na Hulanda na edad jong. Ecury a gradua na 1937 na Oudenbosch, Haldenberge, Noord-Brabant. El a biba na Tilburg. Eynan el a experiencia e invasion di e armada Aleman na Hulanda.

Resistencia 
Ecury, enfureci door di e discriminacion, violencia y inhusticia cu e Di Dos Guera Mundial a trece na Hulanda, a dicidi di drenta e resistencia contra e invasion Aleman. 

Ecury, hunto cu compañeronan Luis de Lannoy y Delfinicio Navarro, a ehecuta diferente operacion pa sabotea e invasion Aleman na Hulanda. Entre otro, nan a causa explosion di trucknan Aleman, treinnan pa sali foi nan rails y tabata yuda sconde hendenan persegui door di e invadonan nazi y pilotonan aliado na Tilburg.

Morto 
Ecury tabatin 22 aña na momento cu Kees Bitter a traicion'e pa e nazis. Nan a aresta Ecury y hinc'e den e 'Oranjehotel'. Eynan, nan a interroga y tortura Ecury pa informacion clave cu potencialmente lo hiba nazis na aresta otro miembronan di resistencia. Apesar di e tortura, Ecury no a duna nan e informacion. Nan a condena Ecury pa morto y dia 6 di november 1944 a fusil'e na Waalsdorpervlakte, un zona di duin den cercania di Den Haag. Tres aña a pasa prome cu otronan lo descubri su curpa. Su tata a laga transporta e curpa pa Aruba, unda a der'e cu honor militar.

Reconocemento 
Dia 6 di november 1949 a devela un estatua na honor di Ecury na Oranjestad, riba Plasa Boy Ecury na Lloyd G. Smith Boulevard. Cuarenta aña despues di su fayecemento, na 1984, Hulanda a otorga Ecury e Cruz Conmemorativo di Resistencia (Verzetsherdenkingskruis) pa su actonan heroico durante guera. 

Na su memoria a graba su nomber riba un di e kampananan di e carillon, conosi komo “De vier Koningskinderen”, ku ta instalá desde aña 1952 riba e edifisio di Museo di Corsou na Otrobanda, Corsou.

Den añanan '80, Ted Schouten, cineasta y famia di Ecury, a produci un documentario pa TeleAruba tocante Boy Ecury. El a produci un buki tambe tocante Ecury durante e temporada aki. Na 2003, gobierno di Aruba a republica e buki bou di e titulo Boy Ecury, een Antilliaanse jongen in het verzet. Na 2003 cineasta Frans Weisz y productor Sherman de Jesus, hunto cu Ted Schouten, a produci un pelicula tocante e bida di Boy Ecury. Den e pelicula hulandes di 2014 tocante e heroenan di resistencia di Oisterwijck, titula Schaduwspel, e rol di Boy Ecury ta  wordo hunga dor di e actor Jennau-Jean Louis.

Na 2010 a nombra un caya na honor di Ecury na Oisterwijk, unda Ecury a biba y sconde un temporada durante guera.  Na Corsou tin desde 1946 un caya cu e nomber Boy Ecuryweg. Desde 2017 tin un brug na Amsterdam cu ta carga su nomber. Durante e Aruba Art Fair 2022 na San Nicolas a devela un mural cu su imagen na Filomena College, crea pa Esmeralda Kelly.

E archivo di famia Ecury e keda digitalisa pa Archivo Nacional Aruba (ANA) y Nederlands Instituut voor Oorlogsdocumentatie.

Buki y pelicula 
 Boy Ecury, een Antilliaanse jongen in het verzet, Ted Schouten, ISBN 90-5730-242-X, Walburg Pers, 1985.
 Boy Ecury, een Antilliaanse jongen in het verzet, documentario di Ted Schouten, 1985.
 Boy Ecury, pelicula dramatisa, dirigi pa Frans Weisz, 2003. Gouden Kalf 2003; Columbine Award USA 2004.
 Guia di Investigacion historico di Boy Ecury, Daniella Britt, Fundacion Amigonan di Archivo, Aruba 2019.

Mira mas 
 George Maduro

Link externo 
  Archivo di guera
 erepeloton.nl
 memphisfilm.net
 bevrijdingintercultureel.nl

Hende
Arubano konosí